Пролетен славослов
О, пролет бързолетна,
всесилна, искрометна,
ти дойде многоцветна
и всичко възроди!
 
Ти нов живот донесе
и къс по къс сърцето си
пося из тъмний лес и
в човешките гърди!
 
За щастието свято
на плодоносно лято
приготви ти позлата
и сетна красота!
 
Простори ти отключи
и мойта скръб обручи
с неземного съзвучие
на своята мечта!
 
Блажена чародейка,
ти сне от всяка вейка
безмълвната жалейка
на черната тъга!
 
През всички бъдни буни
да пеят твойте струни,
душата да целуне
смирено и врага!

Стихотворения на Теодор Траянов